Justícia i Pau - El món es tenyirà de color princesa\nEs preparen per assumir les responsabilitats pròpies de la vida adulta, en un futur més o menys llunyà. Anant a l’escola. O ajudant a casa. O bé cuidant de la seva família. O treballant a llars, fàbriques o a carreteres venent els seus cossos.\nParlem de nenes.\nEl seu origen marca el seu camí de ben aviat; neixen i es troben amb un món que no han construït però on veuran violats molts dels seus drets primerencament.\nLa periodista Almudena Ortega relata com la misèria que pateixen nenes al sud del Brasil les porta a oferir els seus cossos a conductors que circulen cap a l’Uruguai per la carretera BR116. I sense creuar l’Atlàntic, l’associació Prevención, Reinserción y Atención a la Mujer Prostituida ha detectat durant aquest any nou menors d’edat en una xarxa d’explotació sexual, essent obligades a prostituir-se a Madrid.\nUns 140 milions de dones i nenes sofreixen en l'actualitat les conseqüències de la mutilació genital femenina, que és practicada, en la majoria dels casos, en algun moment entre la lactància i els 15 anys, segons l’OMS. Un clar reflex de la desigualtat de gènere i una forma d’extrema discriminació, de violació dels drets a la salut, la seguretat i la integritat física de les nenes i del dret a no ser sotmeses a tortures i tractes inhumans o degradants. I un cas de violació del dret a la vida per a totes aquelles nenes que moren durant la seva pràctica.\nEn contexts bèl•lics, nens i nenes pateixen enormes efectes a causa de la seva vulnerabilitat. Elles, a més a més com a dones, són en moltes ocasions violades per primer cop.\nRecordo com la desigualtat entre sexes prenia partida de nou per a les més joves en l’exposició del fotoperiodista Gervasio Sánchez, “Dona Afganistan”. Un enorme percentatge de les fotografiades eren nenes amb el seu marit, que les doblava o triplicava l’edat. Retrataven adolescents amb cinc o més fills i filles, fruit de naixements que havien causat greus malalties al nouvingut i greus conseqüències físiques a les nenes. Però així van planificar els seus destins el cap de les seves famílies; els seus pares. Després, la seva tasca a la vida seria cuidar dels seus fills, la casa i servir el marit. També suportar els seus maltractaments, violacions i abusos. El treball domèstic, el seu fi. I les valentes que s’atrevien a estudiar eren mal vistes; d’altres decidien impartir els estudis fora de l’Afganistan.\nAmb aquesta radiografia mai seré capaç d’acabar de reproduir els milions de casos de violacions de drets a les nenes.\nAra, em ve a la ment el moment en què un noi, conegut meu, em va dir que la discriminació cap a les dones ja no existia avui en dia i que, si n’hi havia, era per voluntat pròpia del gènere femení; perquè avui tenim totes les oportunitats del món. Espero haver-li recordat l’existència (encara avui!) de les dones més joves que són objectes sexuals, aquí i en molts països, sense dret sobre el seu cos, sense dret a decidir i sense més sortides davant la misèria. De les nenes que, pel fet d’haver nascut dones, són mutilades en molts indrets. De les nenes que no van a l’escola perquè el matrimoni converteix la seva funció a la vida ser la dona de la casa. Però suposo que ell es referia a les dones en els anomenats “països desenvolupats”. Com si la violència fora de les nostres fronteres no fos la nostra responsabilitat o un cas perdut ben lluny d’aquí.\nNo oblidem que les armes són finançades amb els nostres diners i produeixen guerres. Que la misèria i la pobresa forma part del sistema que tots hem construït i conformem. Que la riquesa no és gratuïta i que les fàbriques on nenes treballen explotades serveixen a moltes de les empreses dels nostres “països desenvolupats”. Les nenes haurien de ser a l’escola, desenvolupant-se com a persones. No fabricant la nostra roba, venent el seu cos, essent víctimes de violacions o assolint el rol social de ser una bona esposa i mare que serveixi el seu marit, la família i la casa. Les nenes han de poder escollir i créixer en igualtat.\nPer totes aquestes nenes, aquest diumenge 11 d’octubre el món es tenyeix de color princesa amb motiu del Dia Internacional de la Nena.\nVa ser el dia declarat el 19 de desembre de 2011 a l’Assemblea General de les Nacions Unides per a reconèixer els drets de les nenes i els reptes excepcionals que confronten les nenes de tot el món. L’Empire State Building, les piràmides d’Egipte, les Cascades del Niàgara i el London Eye de Londres. L’Alhambra de Granada i la façana del Palau de Cibeles a Madrid, també. I molts més monuments i edificis emblemàtics es tenyiran de color rosa, el que ha tocat que representi el sexe femení, per unir-se a la iniciativa de la campanya mundial “Por Ser Niña”, de Plan Internacional. Aquest serà un símbol de protesta per a “aconseguir que els líders mundials es comprometin a garantir almenys 9 anys d'educació universal gratuïta i de qualitat per a totes les nenes del món, donant-los les eines per desenvolupar el seu potencial i la capacitat de sortir del cercle de la pobresa”, segons explica aquesta fundació organitzadora.\nSi totes les nenes són defensades efectivament durant els seus anys d’adolescència, tindran el poder de canviar el món. La lluita per empoderar-les perquè decideixin sobre la seva vida és diària i responsabilitat de totes i tots. Comencem per l’11 d’octubre i seguim.\nArticle iniciativa de la Comissió Nord-Sud de Justícia i Pau Barcelona\nJudit Montenegro, 13/10/2015


Andorra, 10 d’abril 2017: ANDORRA ACULL LA 4a EDICIÓ DE LA JORNADA CTM – Pirineus TV\nEl Seminari Científic, Tecnològic i Matemàtic va organitzar aquesta setmana passada, la quarta edició de la Jornada CTM, que es va celebrar per primera vegada al Principat d'Andorra\nA la a jornada i van assistir 300 alumnes de 4t d'ESO i 1r de Batxillerat, provinents de la demarcació de Lleida i d'Andorra.\nSegons va fer constar el director del Centre d'Estudis Empresarials i Tecnològics de la Universitat d'Andorra, Florenci Pla, aquesta jornada va rebre una molt bona acollida per part de tots els participants.\nLa jornada, va néixer per la inquietud dels instituts de la demarcació de Lleida, d'ensenyar la ciència, la tecnologia i les matemàtiques de forma atractiva i motivadora als joves.\nAquesta jornada es constitueix com una jornada de formació, inclosa en el Pla de Formació de Zona, pel que fa a intercanvi d'experiències i formació per part del professorat organitzador i col·laboradors d'aquesta activitat.\nParlen al vídeo: FLORENCI PLA, DIRECTOR UNIVERSITAT D'ANDORRA


Fruita del Diable/Zoan | One Piece Català Wiki | FANDOM powered by Wikia\nS'ha redirigit des de: Zoan\nLes zoan són una classe de fruites del diable que permeten al usuari transformar-se en una altre espècie o en un híbrid entre humà i l'espècie, a voluntat. Són una classe de fruites molt eficaç en el combat cos a cos.\n“ Dels tres grups principals de les fruites del diable: les zoans, les paramècies i les lògies, les zoans són les que permeten desenvolupar al màxim les capacitats físiques, són les més perilloses de totes, com més ens entrenem més gran és el nostre poder. i això també ens permet ser els més forts en el combat cos a cos. ”\nLes fruites zoan en objectes inanimats Edita\nLes fruites zoan despertades permeten al seu usuari ser més forts, més ràpids i més resistents de lo normal. A més necessiten menys temps per recuperar-se. Tot i això, sembla que una fruita zoan despertada comporta que l'usuari perdi la capacitat de tenir qualsevol tipus de pensament complex, fent que aquest actuï per instint o per reflex. El seu aspecte es semblant a la forma híbrida, però en una forma més grotesca i més animal.\nEls usuaris es troben limitats per les capacitats dels animals en el qual es poden transformar. Fins i tot la forma híbrida depen de l'espècie, ja que és la combinació de les qualitats de la forma original i la que aporta la fruita. Alguns usuaris aconsegueixen petits avantatges en totes les formes en general, com és el cas d'en Pierre, que és un ocell més intel·ligent de lo normal. Encara que pugui semblar el contrari, el valor d'una fruita del diable de la classe zoan no es perd si és menjada per la criatura que representa. Converteix aquell animal o persona en un exemplar "perfecte" de la seva espècie, per exemple si un humà es mengés la fruita Hito Hito es convertiria en un "il·luminat" i seria considerat un humà "perfecte". Les habilitats de les fruites de la classe zoan són particularment difícils d'entrenar per la simplicitat de l'habilitat, després de menjar una fruita zoan, l'usuari li costa adaptar-se a les noves formes, com demostra en Kaku a la seva lluita amb en Zoro.\nTipus de zoan Edita\nAlgunes fruites de la classe zoan es poden unir en subclasses segons les caracteristiques dels animals en les que permeten transformar-se.\nZoan carnívora Edita\nAntic Zoan Edita\nUna antic zoan model tiranosaure.\nLes Antic Zoan són una classe de zoan que la única característica especial que tenen és que permeten al usuari transformar-se en un ésser prehistòric, com és el cas de l'X. Drake que es transforma en un tiranosaure, o en Jack que es pot transformar en mamut. Es van donar a conèixer a l'Arxipèlag Sabaody quan l'X. Drake es va enfrontar a un Pacifista i a l'Almirall Kizaru, en aquest cas qui explica la seva existència és l'Scratchmen Apoo.\nAquestes fruites zoan són més rares que les normals però són més comuns que les lògia i les Zoan Mítiques.\nZoan Mítica Edita\nUna zoan mítica model fènix\nLes Zoan Mítiques són unes fruites del diable del tipus zoan que atorguen a l'usuari l'habilitat de transformar-se en una criatura mítica, a més doten a l'usuari d'una "habilitat extra". En el cas d'en Marco seria la regeneració i en el cas d'en Sengoku una força i intel·ligència sobrehumanes.\nLlista d'usuaris zoan Edita\nLlista de fruites de la classe zoan Edita\nMogu Mogu no Mi (permet la transformació en talp)\nUma Uma no Mi (permet la transformació en cavall)\nBatto Batto no Mi (permet la transformació en vampir)\nObtingut de «http://ca.onepiece.wikia.com/wiki/Fruita_del_Diable/Zoan?oldid=91144»


AINEP Creixement - LucasCorp\nNomés cal identificar punts forts i oportunitats de millora, i tenir voluntat d'anar a per això i aconseguir-ho plenament.\nSi acceptem que la persona és l'eix de tota activitat en el si d'una organització , ens situem a l'instant en un paradigma diferent, on el ADN de l'empresa ha de contenir en els seus gens un model diferent de "fer" i de "fer que les coses succeeixin".\nLa identificació del potencial de les persones es fa necessari enfront del creixement i / o necessitat de gestionar adequadament les carreres, evolució i desenvolupament de les persones en general i de les clau en particular.\nEn tota organització i tal com afirma Tom Peters "el coll d'ampolla, sempre està a dalt", per això és essencial que qui transmet la polítiques i línies essencials d'actuació, prediquin amb l'exemple i per això millorin les seves habilitats directives, per enfocar, alinear i millorar el model de gestió donat.\nLa integració i convergència de companyies amb diferents cultures, diferent implantació geogràfica, fent, possiblement el mateix, de diferent forma i reeixides les dues, esdevé un projecte interessant i gratificant.


Homestay 89 Penang Malàisia - Ofertes d'hotels amb els MILLORS DESCOMPTES EN LÍNIA\nNo. 89, Jalan Balik Pulau, Balik Pulau, Penang, Malàisia, 11010 - Veure al mapa\nMés informació sobre Homestay 89\nSituat a Balik Pulau, Homestay 89 és el lloc perfecte per gaudir de Penang i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Homestay 89, l'excelent servei i instal.lacions superiors faran de la vostra estada una experiència inoblidable. A l'hotel s'hi pot gaudir d'unes comoditats de primera classe com instal·lacions per a reunions i banquets , lloguer de cotxes, àrea de TV/saló compartit.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Homestay 89 és una elecció inteligents per a viatgers a Penang, i ofereix una estada relaxant i sense molèsties.\nEstació d'autobusos de Penang Intercity\nTemple Kek Lok Si - 6,59 km\nParc Nacional de Penang - 10,83 km\nParc Temàtic Escape Adventureplay - 11,05 km\nPenang Hill - 11,18 km\nPont de Penang - 12,22 km\nGurney Plaza - 12,49 km\nGurney Drive - 12,64 km\nKhoo Kongsi - 13,18 km\nMuseu Camera - 13,36 km\nMansió Penang Peranakan - 13,94 km\nEscola de Tecnologia Island, Penang - 3,76 km\nUniversitat Internacional INTi - 5,21 km\nClub de Camp i Golf Pearl Island - 5,63 km\nEstadi d'Esports Internacional Penang - 5,66 km\nClub de Camp Bukit Jambul - 5,75 km\nTemple Tan Hsiang - 6,24 km\nComplexe Esportiu Permata - 6,25 km\nPlaça Sunshine - 6,37 km\nTemple Chu Lai Kong - 6,58 km\nTemple Kek Lok Si - A 6.57 km de l'allotjament


Busquem un equip de cuina i un coordinador logístic! - Servei Civil Internacional de Catalunya\nBusquem un equip de cuina i un coordinador logístic!\njuliol 30, 2013novembre 28, 2018\nL'equip s'encarregarà de la intendència durant la Universitat d'Estiu: Training for Trainers in methods of Peace Education! Aquesta té lloc a Mas Franch, i està organitzada pel grup NO MORE WAR de l'SCI Internacional.\nDel 2 al 8 de Setembre tindrà lloc a Mas Franch (Sant Feliu de Pallerols) la Universitat d'Estiu: Training for Trainers in methods of Peace Educatio; organitzada conjuntament pel grup NO MORE WAR (de l'SCI Internacional) i per l'SCI Catalunya. Busquem 3 persones que s'encarreguin de la intendència durant el seminari i un coordinador/a logístic per a l'equip. Totes elles, a part de cuinar, també podrà ajudar en la dinamització del grup durant els vespres i/o participar en alguna sessió de la formació si el temps i l'equip organitzador ho permeten. L'allotjament i la manutenció del grup estan coberts al 100%.\nAmb la voluntat de mantenir la coherència amb l'entorn i amb el propi programa, s'intentarà que tota l'alimentació sigui ecològica.\nSi tens ganes de conviure amb persones de tot el món, donar-nos un cop de mà i passar una setmana en una masia autogestionada que busca la transformació social i ecològica, no ho dubtis!\nPer inscriure't només has d'omplir el següent formulari.\nMarxes a un Camp de Voluntariat? Envian’s la teva fotografia!Ajuda’ns a construir el blog d’experiències de l’SCI!


Inici / Professorat / Bernat Bombi\nGraduat en Multimedia a la Universitat Oberta de Catalunya. Sóc programador i director tècnic.\nDes de fa uns anys treballo a la meva pròpia agència de publicitat digital, Fragment Agency. Diàriament estic en contacte amb clients, a la vegada que planifico nous projectes i superviso el desenvolupament tècnic de diverses plataformes.\nLes meves àrees d'especialització son el desenvolupament d'aplicacions web avançades i productes digitals per diferents suports i dispositius.\nAl llarg de la meva carrera profesisonal he treballar per a clients com SEAT, HP, Zumosol, Levi's o el festival OFFF de disseny.\nEl què més valoro de la meva feina a l'agència és el contacte directe amb les necessitats reals del mercat. Això em permet oferir un punt de vista que combina tant la part tècnica de la meva pròpia formació amb una dosis de la realitat del mercat.\nSi voleu donar una ullada a la meva feina, podeu consultar les següents webs:


7a Fira de la Vinyala\nA partir de les 10h, degustació gastronòmica de plats cuinats amb vinyales per restaurants d’Òdena i de l’Anoia. Degustacions de plats elaborats amb vinyales, embotits, formatges, vi, cervesa i cava (hi haurà copa de vidre commemorativa) i l’adquisició de carmanyoles.\nVinyales cuinades per endur-se a casa. A més de les degustacions, us podreu emportar vinyales cuinades a casa amb carmanyoles que trobareu a la fira.\nA més dels restauradors que serviran les degustacions de vinyales, la Confraria de la Vinyala i el cuiner Josep Vivancos del Restaurant Samuntà, cuinaran grans paelles de vinyales perquè tothom pugui degustar-les.\nA partir de les 11h, Festa de la Verema. La Festa de la Verema forma part des del 1995 de les festes tradicionals d’Òdena i des de 2012 forma part dels actes de la Fira de la Vinyala. Els assistents a la demostració de la verema podran tastar el most resultant del procés. En acabar l’acte, com és costum, es sortejarà una bota de mistela.\n- Mercat del Cargol. A la Fira trobareu productors de cargols, utensilis emprats en el món del cargol com cargoleres, llaunes, cassoles… i productes amb el cargol com a protagonista: com bijuteria, decoració…\n- Activitats infantils. Curses infantils de vinyales, jocs de la vinyala i tallers.\n- Mostra d’arts i oficis. Demostracions d’antigues activitats i oficis vinculats amb el cargol com cargols de forja o escultures de cargols amb fusta…\nA les 12h, atorgament dels Premis Vinyala d’Òdena i actuacions musicals. Reconeixement a un pagès del terme d’Òdena i a la iaia i l’avi de més edat del municipi. Per segon any consecutiu, es donarà un reconeixement a les parelles d’Òdena que han complert 50 anys o més de casats. Hi haurà un premi a la millor tapa segons el jurat format per la Confraria de la Vinyala, la Confrérie de l’escargot de Rousillon, el cargol graciós del barri de Gràcia de Barcelona i presidit pel xef Josep Manel Vivancos Salas del Restaurant Samuntà d’Òdena. Premi a la millor tapa segons votació popular.\nExposició 'Carakolletion'. Mostra excepcional de cargols gegants (1,5m de longitud), obra de diferents artistes coordinats per l’escenògraf Miguel Piñero.


Tornen els tallers de ioga inclusiu | Cerdanyola del Vallès\nInici / Actualitat / Tornen els tallers de ioga inclusiu\ndj., 14/02/2019 - 09:01\nPersones amb discapacitat intel·lectual del Centre Ocupacional BARCANOVA-G.S.I.S. fan tallers de ioga inclusiu amb gent gran i amb infants, a l'escola Xarau\nLes persones amb discapacitat intel·lectual del Centre Ocupacional Barcanova-G.S.I.S comparteixen els seus coneixements d'aquesta tècnica amb gent gran i infants de la nostra ciutat. Així els tallers de ioga inclusiu permeten crear un espai de trobada i aprenentatge comú des del respecte i la valoració mútua. Els tallers setmanals de ioga inclusiu amb Gent Gran estan funcionant molt bé. Per a aquest col·lectiu la interrelació amb les persones discapacitades que participen en els tallers és un valor afegit al benestar que els hi proporciona el ioga.\nEls vincles establerts contribueixen a la cohesió de la ciutat.\nAmb els tallers inclusius són moltes les persones grans que han millorat la seva qualitat de vida gràcies a la pràctica compartida del ioga amb persones que tenen discapacitat. A l’igual que l’any passat, s’han fet dos grups a causa de l’alta demanda de participació.\nLa cinquena edició dels tallers de ioga inclusiu amb infants són una experiència que s’inicià el curs 2014-15, adreçada a tot l’alumnat de 2n de primària de l’escola Xarau.\nEl passat dia 22 de gener va començar el taller amb els infants de 2n de primària a l’escola Xarau. En total seran 8 sessions que es portaran a terme durant els mesos de febrer i març. Participen 14 persones amb discapacitat intel·lectual del Centre Barcanova-Montflorit.\nEls tallers de ioga inclusiu per a Gent Gran i infants els organitza el Centre Ocupacional Barcanova-Montflorit en col·laboració amb l’Ajuntament de Cerdanyola del Vallès i el suport de la Diputació de Barcelona.


RAC105 entrevista Alfred García: “El nou disc és més lliure, m’hi sento jo al 100%” - RAC105\nRAC105 entrevista Alfred García: “El nou disc és més lliure, m’hi sento jo al 100%”\nAlfred García torna presentant una nova cançó com a segon avançament del seu proper disc. És un tema anomenat Praia dos Moinhos, que es publica acompanyat d’un videoclip espectacular que el cantant ha rodat al Prat de Llobregat, el seu lloc de procedència.\nLa nova cançó arriba després d’uns mesos de conèixer un altre tema recent, Los espabilados, que també formarà part del nou disc, el segon en la seva carrera, que es publicarà, previsiblement, després de l’estiu.\nEn aquesta entrevista, Alfred García parla amb la Montse Vidal sobre la temàtica de la nova cançó, sobre les anècdotes del rodatge del videoclip, així com del temps que ha estat allunyat de la vida pública, de la seva reafirmació com a artista i de la satisfacció de crear un segon disc que porta el 100% de la seva essència.\nL’entrevista es va gravar a Casa Seat, un nou espai de referència a Barcelona on els conceptes mobilitat i cultura es troben, on es redissenya la mobilitat del futur i on es pot gaudir d’una àmplia programació d’activitats que el converteixen en el nou referent de l’ecosistema cultural de la ciutat.\nL’espai, que es troba ubicat a l’avinguda Diagonal amb passeig de Gràcia, ret homenatge a la ciutat on va néixer l’emblemàtica marca automobilística fa 70 anys. En teniu més informació a www.casa.seat


Ripoll reforçarà el seguiment de possibles radicalitzacions - Ripollès Digital\nRipoll reforçarà el seguiment de possibles radicalitzacions\nDilluns, 4 de setembre de 2017 a les 17:45h\nRipoll reforçarà el seguiment de possibles radicalitzacions i també facilitarà eines a la ciutadania perquè puguin aportar dades que s’avaluaran, posteriorment, pels cossos de seguretat. Així s'ha decidit en la reunió extraordinària de la junta de seguretat local, celebrada aquesta tarda a l'ajuntament de Ripoll, presidida pel conseller d’Interior Joaquim Forn. Aquesta nova eina cap als vilatans, que encara no s’ha especificat com s’articularà, servirà per traslladar dades d’interès sobre possibles delictes. «Una eina fàcil per a la ciutadania perquè puguin traslladar aquests comunicats, per simples que siguin, i perquè els professionals de la seguretat i la convivència valorin si aquesta informació té importància o no», ha detallat l’alcalde del municipi, Jordi Munell.\nPer la seva banda el conseller d'Interior ha assegurat que «cal seguir treballant i millorant» els plans de detecció de la radicalització que el Govern va impulsar ara fa dos anys. Forn ha detallat que treballaran de manera transversal, conjuntament amb altres Departaments, per establir com es pot millorar l'eficiència. «Estem treballant amb ensenyament, serveis socials i seguretat, per començar a millorar aquests programes de detecció. Són programes que són importants, que ens han donat un bon rendiment, però és evident que hem de millorar-los», ha explicat Forn.\nEn la junta de seguretat també s’ha volgut agrair la tasca duta a terme pels cossos de seguretat «també els del Ripoll» així com la resposta ciutadana «a tot el que ens ha passat», ha dit Munell. Una resposta que ha qualificat de «serena i de contenció».


Calvet creu que el tren-tram del Camp de Tarragona esdevindrà una 'revolució' i un 'motor turístic' | Reusdigital.cat diari de Reus. Notícies i actualitat del Camp de Tarragona\nEl conseller de Territori manté que la primera fase entre Cambrils i Tarragona estarà disponible el 2024\n04 de Març de 2020, per ACN\nCalvet, en una imatge d'arxiu\nEl conseller de Territori i Sostenibilitat, Damià Calvet, ha defensat que el tren-tram del Camp de Tarragona, que gestionarà FGC, esdevindrà "una autèntica revolució en el transport públic" i "un motor turístic". En resposta a una interpel·lació formulada pel diputat de JxCat Eusebi Campdepadrós al Parlament, el conseller ha insistit que la primera fase del servei entre Cambrils i Tarragona estarà disponible a finals del 2024. El conseller ha defensat que la implantació està justificada perquè el tren-tram mourà fins a 2,5 milions de viatgers cada any, amb un 20% de demanda interna. Calvet ha recordat que volen un equip tècnic conjunt amb Adif per coordinar el desmantellament de l'antiga via de la costa i la planificació del nou tren-tram.\nEl conseller de Territori ha recordat que el govern ha contractat, mitjançant FGC, els estudis informatius i d'impacte ambiental per al desplegament del servei. Primer s'abordarà una primera fase, entre Cambrils i Tarragona. El projecte constructiu, ha indicat Calvet, es redactarà durant el 2021 i a partir d'aleshores s'executaran les obres del tram, que comprendrà 15 parades. Un cop es disposi dels trens (Calvet ha detallat que es plantegen comprar-ne "quatre més un"), el servei es posarà en marxa amb una freqüència de pas de 20 minuts.\n"Una autèntica revolució en el transport públic en aquestes comarques", ha subratllat. Calvet reconeix que l'oferta ferroviària a la demarcació és "insuficient" A més, Damià Calvet ha afirmat que inversions com la variant de Vandellòs del corredor mediterrani "arriben tard, són incompletes i estan enverinades". El conseller ha reiterat que l'oferta ferroviària que s'ha configurat a la demarcació de Tarragona arran de la inauguració del nou tram és "insuficient" i "no complau el territori ni cobreix les necessitats dels viatgers".\nEn aquest sentit, Calvet ha afirmat que Renfe ha prioritzat el temps comercial entre Barcelona i València i, per no allargar aquest trajecte "10 minuts", l'operadora va denegar la petició del govern de mantenir la parada dels trens Euromed a l'estació de l'Aldea. "Nosaltres havíem ofert una altra configuració i renovar el conveni que teníem vigent, però Renfe no va voler per criteris merament comercials", ha abundat. El conseller ha indicat que el servei s'ha suplert "d'una manera imprecisa i inexacta" de la qual no n'acaben d'estar "satisfets".\nAmb l'oferta combinada de Talgo i Avant, juntament amb el servei d'autobús, ha dit, es va donant sortida a la demanda de les Terres de l'Ebre. "Però hi hem d'estar al damunt i ho hem de millorar, i aquesta és la nostra intenció", ha garantit Calvet. Per la seva banda, el diputat Campdepadrós ha denunciat que les necessitats dels ciutadans han estat "totalment ignorades" i que s'han trobat "un nyap ferroviari que no satisfà a ningú al territori". Alhora, el diputat de JxCat ha criticat que, degut a la visió "centralista" de l'Estat, es construís una estació del TAV a la Secuita i Perafort, i no la intermodal al sud de l'aeroport.\ntren-tram del Camp de Tarragona\nGeneralitat i Ajuntament de Tarragona perfilen instruments transitoris davant l'anul·lació del POUM


Gran emoció en la Taula Rodona sobre la Riuada del 62 | Rotary Club de Terrassa\nEnviat per: SRC | 4 Octubre, 2012\nEl Rotary Club ha realitzat amb un gran èxit de públic un sentit homenatge a diversos protagonistes de la riuada del 62, entre el que cal destacar el Cos de Bombers de Terrassa i d’altres poblacions que van prestar els seus serveis desinteressats des de la mateixa nit del 25 de setembre del 62.\nEmoció i sentiment a flor de pell és el que van transmetre amb la seva intervenció els pocs bombers que encara resten entre nosaltres per explicar-nos el que van viure. Van ser relats colpidors que ells mateixos reconeixien que els costava de tornar a explicar ja que alló que van viure els havia marcat per tota la seva vida. Van ser paraules entretallades per l’emoció que van crear una atmosfera molt especial entre els assistents.\nEls testimonis d’aquests bombers voluntaris ens han fet recorda r que la nostra ciutat té un deute vers ells i és que mai se’ls ha reconegut ni amb un simple homenatge ni amb una medalla el que ells van fer per tots nosaltres aquells dies.\nUn homenatge que tampoc mai s’ha fet als joves escoltes que van organitzar amb altres grups de joves el primer punt d’acollida pels damnificats al Centre Social Catòlic. Aquesta vivència va ser explicada per en Francesc Clua, escolta de l’Agrupament Font i Segués de Terrassa. Va completar la lectura dels seus records el periodista de TV3 en Manel Sarrau.\nUna altra intervenció que va aportar molt detalls interessants va ser la de la fotògrafa Joanita Biarnés, que va confessar que l’experiència la va deixar tant trasbalsada que durant uns dies ni tant sols era capaç de reaccionar, com si el que li va tocar viure no hagués estat realitat, ja que era massa dur per una noia jove que mai havia hagut de passar per una experiència similar.\nLa darrera intervenció va ser per el monjo Jordi Vila-Abadal que va tornar a fer a florar els sentiments més íntims dels presents al explicar la duresa de la descoberta dels cadàvers al camp del Papiol i com les autoritats no els van ajudar en cap moment, tenint que comptar només amb l’ajuda de treballadors d’empreses properes i dels mateixos escoltes.\nPodem concloure que aquesta taula rodona ha demostrat que encara queden molts aspectes per descobrir del que va passar aquells dies i que cal que els seus protagonistes tinguin oportunitats com aquesta de que puguin explicar-ho als demés i la seva experiència quedi preservada per les generacions futures.\nEl Rotary Club de Terrassa ha gravat totes les intervencions per tal de que aquest testimoni no es perdi i en farà donació al projecte “el llibre de la vida”. En paraules del Santi Rius, que va moderar la taula rodona “hem volgut retre aquest homenatge perquè el record del que es va viure faci que mai més torni a passar”.\nArxivat a Activitats, Conferencies, noticies, Projectes Solidaris | Etiquetes: bombers terrassa, francesc clua, jordi vila abadal, manel sarrau, riuada 1962, rotary terrassa\n« Taula Rodona sobre “LA RIUADA DEL 62”\nGran ressò mediàtic del llibre de la Riuada editat pel Rotary Terrassa »


S'han adherit de manera voluntària al projecte 36 hotels, que posaran a disposició més de 8.000 llits\nUn moment de la signatura del Conveni entre Protecció Civil i la Unió Hotelera i Autèntics Hotels d’Andorra per col·laborar en l’allotjament de persones afectades per situacions d’emergència. M. P. (ANA)\nAndorra la VellaEl Govern, a través del departament de Protecció Civil i Gestió d'Emergències, ha signat un conveni de col·laboració amb la Unió Hotelera d'Andorra (UHA) i l'Associació Autèntics Hotels d'Andorra (AHA) amb l'objectiu d'establir un protocol per facilitar l'allotjament a les persones que estiguin en situació de vulnerabilitat a causa de terratrèmols, inundacions, crescudes o pluges torrencials, esllavissades, allaus, incendis urbans o forestals, accidents de gran magnitud, epidèmies, pandèmies o crisis sanitàries, o per qualsevol altra catàstrofe natural, emergència o situació excepcional.\nLa signatura de l'entesa s'ha celebrat aquest dimecres a les dependències del ministeri de Justícia i Interior i ha comptat amb la participació del secretari d'Estat, Joan León, el president de l'UHA, Jordi París, i la presidenta de l'AHA, Esther Santuré.\nAixí, tal com es desprèn del conveni signat entre les tres parts, s'han adherit de manera voluntària al projecte un total de 36 hotels que posaran a disposició els seus establiments (més de 8.000 llits a disposició), les seves instal·lacions i el seu personal en les situacions d'emergència que siguin requerits, segons les necessitats de cada situació. Cal destacar que s'han adherit a la iniciativa establiments de totes les parròquies i del Pas de la Casa.\nSegons es detalla també en el conveni, en una situació que requereixi activar aquest servei, serà el departament de Protecció Civil l'encarregat de posar-se en contacte amb els responsables de l'UHA i de l'AHA, per dimensionar conjuntament la resposta segons el volum de persones en situació de vulnerabilitat que calgui reubicar i les seves necessitats.\nL'UHA i l'AHA, un cop assabentades, i segons la disponibilitat de les seves entitats col·laboradores, planificaran i coordinaran conjuntament amb els serveis operatius de Protecció Civil, el reallotjament de les persones afectades per la situació d'emergència.\nAquesta col·laboració s'emmarca dins de les accions de prevenció i de preparació de la resposta enfront de situacions d'emergència que realitza Protecció Civil i s'afegeix al desplegament estratègic d'albergs provisionals que s'està duent a terme actualment.\nEs lliurarà un adhesiu a totes les entitats col·laboradores per tal d'identificar l'establiment i reconèixer el seu compromís i solidaritat en aquestes situacions d'emergència.\nProtecció Civil UHA Autèntics Hotels d'Andorra conveni vulnerabilitat


L’alumne Alberto Ordóñez, guanyador del segon Premi Sambori Òmnium | IES Agustí Serra i Fontanet\nL’alumne Alberto Ordóñez García ha estat el guanyador del 2n premi de la categoria Batxillerat i Cicles Formatius de la dotzena edició del Premi Sambori Òmnium.\nA la convocatòria d’enguany han participat més de 40.000 alumnes, i concretament del Vallès Occidental s’han presentat 215 treballs de 40 centres. El seu text, titulat «L’última llàgrima», ha estat publicat en un llibret que recull totes les narracions guanyadores de la comarca. Per llegir el text, cliqueu sobre el títol.\nEl Premi Sambori, premi de narrativa en català, promou la participació i fomenta l’ús del català dins de l’àmbit escolar, tot incentivant la imaginació, la creativitat i aquells valors pedagògics que es treballen als centres escolars. Està dirigit als alumnes de primària, secundària i batxillerat del Principat, la Franja, Catalunya Nord i Andorra.


La campanya de joguines de Creu Roja simularà una botiga per "apoderar" les famílies | Ràdio Sabadell\nLa campanya de joguines de Creu Roja simularà una botiga per "apoderar" les…\nLa 'botiga' de la campanya de joguines de Creu Roja Sabadell | Ràdio Sabadell\n05.12.2019 11:22 Pere Gallifa\nCreu Roja Sabadell enceta una nova campanya de joguines canviant el model. Les famílies podran recollir joguets pels seus infants com si fos una botiga, escollint les més adequades pels seus fills i filles. "A part d'apoderar les famílies, elles mateixes són les que decideixen les joguines pels seus infants. Ells són els que millor els coneixen i poden triar millor", ha explicat Carlota Egea, directora de Joventut de l'entitat. Els pares i mares podran escollir una joguina principal i des de complementàries, distribuïdes per franges d'edat.\nA part del canvi de model en l'entrega de les joguines, les famílies també han participat en vuit tallers de jocs. "En fem una valoració molt positiva. Hi han participat un 70% de les famílies, han sociabilitzat molt i hem treballat com les joguines poden influir l'educació dels infants", ha destacat la presidenta Montserrat Font.\nEl projecte és possible gràcies a la implicació del voluntariat de Creu Roja, l'Obra Social La Caixa i l'Ajuntament de Sabadell, que ha abraçat positivament els canvis introduïts. "No és només una joguina, ara la poden triar i s'ha creat aquest espai de capacitació parental. És un pas cap a un model que fomenta l'apoderament i l'autonomia", ha conclòs.\nDels 1.930 beneficiaris del projecte, 1.100 són sabadellencs, mentre que la resta són residents a municipis veïns com Barberà, Sant Quirze i, per primer cop, Badia del Vallès. Les donacions de joguines per part de particulars estan obertes durant tot l'any, sempre que siguin noves, sense estrenar, no bèl·liques, no sexistes i sense embolicar.


Teatre britànic en mans catalanes: Oh, my God! | LA DAVALLADA D'ORFEU\nPàgina d'iniciTeatre britànic en mans catalanes: Oh, my God!\n18/08/2008 01/09/2011 Jordi Vilaró Teatre\nNo hi ha mètode –oblidem-nos, per tant, d’Stanislavski, Meyerhold, Grotowski, Barba o d’altres– més enllà del personatge que et dibuixa la mateixa paraula; només et cal escoltar bé per saber què cal dir tot seguit i com cal dir-ho. Tan fàcil –i tan difícil!– com això. És coneguda la famosa anècdota de la pel·lícula Marathon Man entre Dustin Hoffman i Laurence Olivier; Hoffman abans de començar a rodar arribava amarat de suor perquè havia estat preparant el personatge físicament per tal d’“entrar-hi” millor (no oblidem que Hoffman procedeix de l’stanislavskià Actor’s Studio) i Olivier, en veure’l d’aquella manera li va demanar què li havia passat. Després de l’explicació de Hoffman, Olivier li replicà “…fill meu, però quina manera de complicar-se la vida: si interpretar és quelcom molt més senzill que no pas tot això!”\nDoncs bé, què succeeix quan un text britànic contemporani cau a les mans d’un director i uns actors/actrius catalans? Doncs que el producte emergent té moltes possibilitats de ser més que discutible, per no dir que molts cops, oblidable. Per què? Doncs a causa d’un abús de l’art declamatòria i gestual que senzillament pot arruinar tota subtilesa amagada darrera de les mai innocents paraules d’un autor britànic. La darrera mostra d’això que dic la vaig presenciar ben recentment en el Grec d’enguany amb l’obra Benefactors, de l’anglès Michael Frayn. Un cop més, un text tan intel·ligent com subtil va ser interpretat en moltes fases de l’obra a base de crits i gestos hiperbòl·lics que varen destrossar la possibilitat d’anar més enllà de la superfície d’un text realment, com dic, colossal.\nPotser ens en sortim amb altres estètiques teatrals (italiana, alemanya, teatre no textual…), però quan arriba l’hora anglosaxona, ja podem començar a tremolar! I és que difícilment es pot llegir Frayn, Bond o Ravenhill com es llegeix Pirandello o Fo. Doncs bé, nosaltres tirem pel dret i embolica –o crida– que fa fort! Per cert, en aquest sentit vull trencar una llança a favor del sovint burlat estil clàssic amanerat de Josep Maria Flotats. Flotats pot ser repetitiu amb el to i el gest; pot irritar la famosa cantarella de l’escola clàssica francesa; fins i tot es pot argumentar si realment diu frases en català o castellà (la frase tonal és totalment francesa). Però Flotats sap llegir un text; i sap llegir allò que la paraula conté però no diu, i expressar-ho de la manera que ell considera adient. I això, amics i amigues, us puc garantir que com a espectador s’agraeix infinitament. Demostra intel·ligència escènica (pel que sembla, qualitat a la baixa entre els actors i actrius catalanes joves). Evidentment no és el meu actor preferit (com ja haureu pogut deduir, tinc una inevitable tirada anglosaxona en aquest camp), però en veure un espectacle seu mai se surt amb la sensació que els actors han entès poca cosa del text que t’han mostrat. I només per això ja em mereix tots els respectes. Un respecte que molts d’aquests cridaners i aspirants a arlequí de baixa volada no mostren per una senzilla qüestió d’ignorància de les tradicions escèniques, començant, esclar, per la pròpia. Si en comptes d’arrossegar-se fent el mico pels carrers de Tàrrega invertissin aquests mateixos diners en fer una escapadeta fins a, posem el cas, l’Almeida Theatre londinenc (entre tants d’altres indrets de la “pèrfida Albió”) i veiessin el pa que s’hi dóna, de ben segur que hi hauria més possibilitats que, en el futur, poguéssim evitar xiscles i escopinades innecessàries quan els veiéssim de nou en escena. Com diu David Mamet –i això cada actor o actriu ho hauria de dur gravat a l’ànima– en referir-se al teatre, “it’s only words… unless they are true.” [només són paraules… llevat que siguin veritat.] Doncs això.\n← Inici i benvinguda\nRoc, Bristol →\n3 pensaments sobre “Teatre britànic en mans catalanes: Oh, my God!”\n21/08/2008 a les 13:26\n>Soc la Mercè mare i estic molt d´acord amb el que dius d´en Flotats. De la resta no puc opinar perquè ho desconec. Petons a tots tres.\n22/08/2008 a les 16:06\n>Ostres Jordi, t’agraeixo el que has escrit sobre el teatre britànic. Com ja saps, en sóc una gran fan i no tinc cap dubte que al teatre català li queda molt de camí per arribar a acostar-se a la seriositat, constància i disciplina en el treball amb la què el teatre anglosaxó, en general, ens deixa bocabadats una vegada i una altra. La seriositat i la categoria amb la que els britànics posen en pràctica les seves escenificacions teatrals, em va fer pensar, des del primer moment que els vaig descobrir, que existía el tipus de teatre que jo sempre havia somniat fer, però, alhora, que l’entorn sòcio-cultural en el qual em trobava momentàniament, distava moltíssim del meu país d’origen i que, amb les seves coses bones i dolentes, encara hauria de canviar molt per a arribar a adquirir el nivell genuí dels anglesos. En fi, està bé voltar món per a adonar-se del moment just en el que estem vivint, com a mínim, sinó, pel que fa al “nostre” desvirtuadíssim teatre. Canviaràn les coses? no ho sé pas. Per si de cas, jo ja m’estic plantejant fer una llarga estada al país del Big Ben per a recuperar allò que el meu retorn al teatre Barceloní s’endugué. Una forta abraçada!\n23/08/2008 a les 22:08\n>A les dues “mercès”, gràcies pels comentaris! Flotats té molt de teatre dins del cap i sap el que es fa. Insisiteixo que el seu estil és opinable i segons com controvertit, però al Cèsar el que és del Cèsar. La programació que feia al Poliorama i la que va fer la primera temporada al TNC, per posar un exemple, eren esplèndides. Tenia criteri i coneixement, quelcom que alguns dels “moderns i postmoderns” encara haurien de demostrar, començant pel pastitx del Grec, per exemple… Potser en parlaré més endavant, d’això…I pel que fa a la Mercè II, doncs trobo interessantíssim tot el que dius i m’agradaria contestar-te més àmpliament. De fet t’enganxaré la resposta al bloc per poder després “parlar-ne” més àmpliament…


dilluns, 18 / juliol / 2016\nQuan anem de vacances acostumem a buscar destinacions per desconnectar, intentant escapar de tot allò que ens provoca estrès en el nostre dia a dia. El cotxe elèctric pot esdevenir un gran aliat per millorar el nostre benestar en aquests dies lliures.\nTant si hem decidit viatjar lluny de casa, com si ens hem decantat, per exemple, per una illa potser més propera, de ben segur haurem de deixar el cotxe aparcat i agafar un avió. Si el que busquem és independència en els nostres desplaçaments, sense dependre d’altres sistemes de transport, necessitarem un vehicle de lloguer. Institucions públiques i empreses privades estan impulsant projectes per animar els visitants a que es decantin per disposar d’un cotxe elèctric durant la seva estància.\nSi, per exemple, hem escollit com a destinació les illes Balears podem trobar propostes privades com la de Ok rent a car. Una empresa de lloguer de vehicles que et dóna l’opció de disposar d’un dels seus Nissan Leaf 100% elèctrics per dies o amb una tarifa mensual. Entre els seus avantatges destaquen el seu cost, només 1 euro per cada 100 Km, la gratuïtat de l’ORA en les zones d’aparcament públiques i l’accés lliure a punts de recàrrega en els pàrquings d’alguns hotels. Una altra empresa que opera a “ses illes” es la de lloguer de motos Cooltra. Entre els seus ciclomotors en trobem d’elèctrics que, si ens convé, els podem llogar per un llarg termini de temps.\nA les Balears també s’estan duent a terme importants accions en l’àmbit públic. L’illa de Formentera vol ser la primera d’Europa en tenir una flota de vehicles 100% elèctrics. Les autoritats insulars preveuen acotar l’entrada de vehicles contaminants. L’objectiu final és substituir els 15.000 cotxes i motos que a l’estiu circulen per l’illa per vehicles elèctrics i híbrids. Formentera ja disposa de 12 punts de recàrrega amb capacitat per a 32 vehicles. A més, existeixen 132 kilòmetres de rutes verdes dins el seu territori, a les que només podran accedir els cotxes no contaminants.\nTant si el nostre origen com la nostra destinació és Barcelona, llogar un vehicle elèctric pot ser una opció molt intel·ligent. En cas que haguem decidit passar uns dies a a la ciutat comtal, tenim moltes possibilitats per gaudir d’un mitjà de transport privat zero emissions a temps parcial. Fa unes setmanes et resumíem les principals sobre dues rodes en aquest article. Si en canvi hem de fer desplaçaments llargs o simplement preferim el confort d’un vehicle a quatre rodes, la capital catalana també compta amb diferents opcions de llogar un cotxe elèctric. L’empresa andorrana IfRenting, coneguda principalment per la seva flota de Renault Twizy, ens dóna la possibilitat de llogar els seus vehicles per dies o per hores. Un altra alternativa son empreses de renting més clàssiques com Europcar que t’ofereix el model Audi e-Tron de motor híbrid o l’alemanya Sixt, on pots escollir entre elNissan Leaf i BMW i3, dos models 100% elèctrics. Tal com diuen a la seva publicitat, llogar un d’aquests vehicles és una molt bona manera de fer una primera presa de contacte amb un confortable cotxe elèctric. Una altra interesant plataforma es Barcelona Green electric cars, que combina el lloguer de cotxes elèctrics d’alta gamma (BMW i8, Smart ED cabrio, diferents models de tesla, Renault Zoe,etc) amb la venta de motos elèctriques i l’oferta d’experiències ecoturístiques. Finalment destaquem una iniciativa que et proposa una experiència diferent. Aperitour Barcelona zero consta d’una ruta guiada de 12 km per la Ciutat Comtal amb un cotxe elèctric. En acabar podràs gaudir d’un aperitiu a l’hotel SB Diagonal Mar.\nPer acabar us volem parlar de dues plataformes que ens proporcionen un llistat d’empreses de mobilitat elèctrica que operen en diferents punts de tot l’estat espanyol. Per una banda la web Electromaps fa la seva recerca en alguns negocis que ofereixen tot tipus de vehicles elèctrics mentre que la pàginamotoselecticas.net està centrada en ciclomotors elèctrics, punts de venta i de lloguer. Fins i tot ofereixen l’oportunitat a l’usuari de provar una moto elèctrica de forma gratuïta.\nUtilitzar un vehicle elèctric és ideal per a destinacions turístiques en les què necessitem un vehicle només per uns dies. El seu motor silenciós i la seva conducció suau i confortable amenitza els nostres trajectes a destinacions d’oci. En determinats paratges podem accedir als seus entorns naturals i verges de forma exclusiva, al mateix temps que ens alliberem de la contaminació acústica i atmosfèrica de les ciutats. Tots aquets arguments creiem que son motius de pes per considerar els vehícles elèctrics com a la millor opció per a desplaçar-nos en les nostres vacances. No ho dubtis, recarrega les teves bateries amb la mobilitat eléctrica aquestes vacances!


El PP denuncia que en l’acte de premis de Vils en Flor apareguen imatges del Arboretum en perfecte estat quan actualment està abandonat – RiberaTV\nFolgado: “és de tindre la cara molt dura presentar imatges del Arboretum en l’acte de Vils en Flor, que són de l’època de govern del PP, per a rebre premis, quan en l’actualitat aquest espai està abandonat”\nEl Partit Popular, per enèsima vegada ha tornat a denunciar l’estat d’abandó del Arboretum en el Vedat de Torrent, en aquesta ocasió després d’haver eixit imatges d’aquest espai recuperats pel PP en 2011, en l’acte de “Vils en Flor”, amb una imatge que dista molt de l’actual.\nPer al seu portaveu, Amparo Folgado “és de tindre la cara molt dura presentar imatges del Arboretum en l’acte de Vils en Flor, que són de l’època de govern del PP, per a rebre premis, quan en l’actualitat aquest espai està abandonat, ja no existeix l’escenari i la graderia en estar tapat per herba seca de mes d’un metre d’altura, la font no funciona i la sendera coberta de vegetació”.\nEls populars porten tres anys seguits denunciant el procés de degradació d’aquest espai que va passar de ser un abocador en el Vedat, a ser un auditori vegetal a l’aire lliure amb el PP, amb una mostra de quaranta espècies autòctones. Folgado recorda que “en cinc anys de govern del PSOE no s’ha fet res, no es realitza manteniment i l’única intervenció realitzada va ser la de canviar el cartell en l’entrada perquè no apareguera el nom de l’alcaldessa que el va recuperar”.\nEls populars, denuncien que “l’herba de més d’un metre d’altura s’ha apoderat de l’auditori a l’aire lliure, dels ribassos que feien la funció de graderia, de les més de 40 espècies autòctones introduïdes en el Arboretum, del camí que comença a ser intransitable i de la senyalització de cada espècie, que anava acompanyada d’un codi QR que explicava al visitant, l’espècie mediterrània que estava contemplant”.\nFinalment, Folgado ha exigit que “el govern municipal socialista de Torrent es pose a treballar i actue en el Arboretum, abans que torne a convertir-se en un abocador com ho va ser en l’anterior etapa de govern del Sr. Ros”.\nEl PP denuncia que en l’acte de premis de Vils en Flor apareguen imatges del Arboretum en perfecte estat quan actualment està abandonat added by Ribera Televisió on 31 Octubre, 2019


Saludo desde la concejalía:Ajuntament de Paiporta:Portal del Comerç Sostenible\nEl comerç és la vida d’un poble i d’una ciutat.\nSi no tenim comerç no tenim poble, Paiporta és un poble amb identitat i vocació de poble.\nAjudar al nostre comerç a mantindre’s, recuperar les botigues, els forns tradicionals, les carnisseries, les merceries, i tants altres comerços que sempre han existit es fer millor el nostre poble.\nDes de l'any 2007, Paiporta esta adherida a la Xarxa d'Agències per al Foment de la Innovació Comercial (AFIC) coordinat per la Direcció General de Comerç.\nS'han posat en marxa nombroses iniciatives encaminades a impulsar el comerç a Paiporta, com poden ser: La creació de l'Agència de Foment de la Innovació Comercial, la creació de la guia comercial, Fira de Comerç etc.\nConstituïx un objectiu prioritari d'esta Regidoria recolzar i fomentar el desenrotllament comercial en estreta col·laboració amb l'Associació Local de Comerciants de Paiporta, impulsant iniciatives i projectes que consoliden i amplien la nostra oferta Comercial.\nEl Consell del Comerç, és una iniciativa del nou govern, dins del nostre programa de transparència en els comptes públics i participació de les organitzacions en les decisions de les accions a realitzar per a promoure el comerç local, a més de tècnics de l'àrea de comerç i d'altres àrees municipals també tindrà una part molt activa l'Associació del Comerç i altres organitzacions socials\nAnime a tots els comerciants a participar i col·laborar en totes estes iniciatives que des de l'Ajuntament estem impulsant.


Quart de Poblet habilita el centre de convivència San Onofre com a punt de vacunació massiva – RiberaTV\nAquesta setmana estan citades 1925 persones als quals s’administrarà la vacuna Pfizer\nQuart de Poblet ha habilitat el Centre de Convivència San Onofre (Centre de persones jubilades) com a nou espai de vacunació massiva. Fins ara, els quarteros i quarteras havien de desplaçar-se fins al pavelló poliesportiu de Mislata per a vacunar-se; no obstant això, a partir del dimarts 25 de maig, Quart de Poblet comptarà amb un centre propi de vacunació, evitant així desplaçaments addicionals. Aquesta setmana estan citades 1925 persones a les quals s’administrarà la vacuna Pfizer. La ciutadania que té entre cinquanta i seixanta anys ja està començant a rebre les notificacions.\nLa Generalitat ha aconseguit establir 101 punts nous per a agilitar el procés de vacunació que se sumen als 32 existents per a aconseguir la meta marcada per la conselleria “L’objectiu és que, de cara a l’estiu, el 70% dels ciutadans i ciutadanes haja rebut ja almenys una dosi de la vacuna enfront de la Covid-19”, ha afegit la consellera de Sanitat, Ana Barceló.\nEl seu departament ha informat que Pfizer ja ha enviat la meitat de les dosis programades i la resta arribaran el dimecres. Els espais assignats han sigut habilitats amb 420 equips de professionals per a agilitar el procés de vacunació. La consellera ha volgut mostrar el seu agraïment a tots els alcaldes i alcaldesses dels municipis en els quals s’han instal·lat els punts de vacunació, ja que “el fet de cedir espais i locals municipals ens ha permés acostar la vacuna als ciutadans i organitzar un procés de vacunació més ordenat. A més, fruit d’aquesta col·laboració podrem vacunar a més gent cada dia”. L’objectiu és arribar als 161 punts de vacunació en les pròximes setmanes.\nQuart de Poblet habilita el centre de convivència San Onofre com a punt de vacunació massiva added by Ribera Televisió on 24 maig, 2021


QUINA LA FEM?:  Lo Santuari (fallit) de Santa Tereseta de Lleida\n1929. Santa Tereseta del Nen Jesús, Lleida.\n«La Hormiga de Oro», 17 de gener (HD-BDH).\nProjecte del santuari que el bisbe Irurita pretengué aixecar en honor a la santa carmelita francesa, llavors de poc canonitzada pel Papa Pius IX, i que havia gaudit d'una gran fama en el tombant al segle XX. En aquell any 1929, el lloc escollit per a la grandiosa església era tot un descampat. Com és ben sabut, l'obra només s'aixecarà en una petita part fins a l'arribada de la guerra, que deixà el macroprojecte oblidat, només amb la petita capella dedicada al culte. No serà fins al 1987 que se li donarà un altre acabament, amb la construcció del modern campanar que actualment encara llueix.\n7 de maig de 1928. El P. Romuald (Josep) Guillamí Rodó compra els terrenys.\n8 de setembre de 1928. Fundació del convent del Santuari de Santa Teresina.\n6 de gener de 1929. Es posa la primera pedra del Santuari. Els plànols són de l’arquitecte lleidatà Josep M. Cases i Lamolla.\nGener de 1940. Es restableix el culte a l’antiga capella del carrer Ciutat de Fraga.\n1943. Es trasllada a la part antiga de l’actual Santuari la residència dels religiosos i la capella dedicada a santa Teresina.\n1948. Inauguració de l’antecripta.\n10 de gener de 1951. Mort del P. Josep Vidal a Tarragona.\n1953. Inauguració de la cripta del Santuari.\n1967. El Santuari assumeix la tinença parroquial de les «Casetes» de Santa Maria de Gardeny en temps del bisbe Aurelio del Pino.\n1987. Remodelació del projecte de construcció del Santuari per l’arquitecte Ramon Maria Reig Massana.\nLa col·locació de la primera pedra del santuari, el dia 6 de gener, que preveia l'església o santuari i un altre edifici dedicat a convent i col·legi dels pares carmelites. La torre hauria hagut de pujar gairebé a 100 metres d'alçària, amb una gran creu al capdamunt. La nau central es faria de 17 m. de llum o amplada per 40 d'alt i 80 de llargada, «y por lo tanto será superior a la de la Sagrada Familia de Barcelona y a la mayor parte de las catedrales españolas e italianas. Será de una imponente grandiosidad». La inspiració del bisbe en la idea d'un gran projecte com el barceloní (gaudinià) per a la ciutat de Lleida sembla prou clara.\nEl Bisbe Irurita col·lacant la primera pedra, que tingué també padrí i padrina, que no són identificats per la notícia, agenollats (a l'altra foto) durant la benedicció. Probablement, el governador o bé el Paer en Cap o algun altre peix gros del règim (i senyora), en aquells anys a les acaballes de la primera dictadura (espanyola) del segle XX sobre la nostra terra.\nPostaleta que circulà en aquells anys amb la façana d'aquella immensa església projectada. Només la primera de les tres portes, la de la dreta de la imatge, fou acabada.\nAnys 1940-50. Santa Tereseta del Nen Jesús, Lleida.\nL'escalinata i la capella lateral, les úniques construccions que s'arribaren a aixecar.\nLa imatge capta ben just la cantonada de la cripta de Santa Tereseta, amb de valenta assistència de fidels, potser després de missa el dia de la festivitat de la santa. Al darrere, les hortes dels afores de la ciutat, sense cap pensament que hi pogués haver, dècades després, tot de blocs de pisos del passeig de Ronda i de la Mariola, i actualment de més enllà i tot.\nEl descampat on s'aixecava l'única part del santuari que s'arribà a construir, amb el carrer ben enfangat, i la fonteta que hi havia davant per davant de la gran escala. Al costat de la cripta s'hi faria un edifici, que lluiria el rètol (en espanyol) de «Santuario de Santa Teresita» als anys 60s.\nAnys 2000. Santa Teresina, Lleida\n1957. Santa Tereseta del Nen Jesús, Lleida.\n«Lluvia de Rosas», revista del santuari, núm. 200.\nLa revista mensual dels carmelites descalços lleidatans, fundada al 1923 per impulsar l'advocació mariana i la construcció del santuari. Encara existeix actualment. En la portada d'aquest número hi veiem el complex construït a finals dels 50 del segle passat, tal i com restarà fins a les obres dels anys 80, només que envoltada de carres i de cases.\nAnys 1930-50. Santa Tereseta del Nen Jesús, Lleida.\nDiverses portades de la revista mariana carmelita lleidatana.\nEtiquetes de comentaris: Anys 1920-30, Anys 1940-50, Lleida


Barcelona vol fer obligatori el casc i l'assegurança per als conductors de patinets elèctrics | NacióDigital\nper Andreu Merino , 13 de gener de 2021 a les 13:45 |\nLa regidora de Mobilitat, Rosa Alarcón, ha assegurat aquest dimecres en roda de premsa que la voluntat de l'Ajuntament és que els conductors de vehicles de mobilitat personal -com per exemple els patinets elèctrics- duguin casc i tinguin assegurança. Alarcón ha assegurat que la petició es traslladarà a les entitats integrants del Pacte per la Mobilitat per prendre una decisió consensuada.\nEn la mateixa roda de premsa, l'intendent major de la Guàrdia Urbana, Pedro Velázquez, ha recordat que la sinistralitat d'aquest tipus de vehicles ha crescut des del 2018. Aquell any es van registrar 142 accidents, que van pujar fins als 537 el 2019. L'Ajuntament encara no ha presentat dades del 2020 però Velázquez ha avançat que la xifra es manté per sobre dels 500.\nL'Ajuntament de Barcelona ha anunciat que la Guàrdia Urbana intensificarà les sancions contra els conductors de patinets elèctrics i altres vehicles de mobilitat personal que no respectin la normativa. El 2 de gener va entrar en vigor la normativa estatal que regula l'ús d'aquests vehicles.\nEl consistori ha participat en la redacció de la norma i, per tant, bona part de les mesures són les mateixes a la regulació municipal aprovada el 2017. Hi ha alguns canvis, però, entre els quals el límit de velocitat que es fixa en els 25 km/h en comptes dels 30 que deia la normativa municipal. També que els vehicles de mobilitat personal no puguin circular per plataformes úniques -aquelles zones on la vorera i la calçada estan a la mateixa altura- on no hi circulin altres vehicles. Per tant, els vehicles de mobilitat personal no podran circular per cap vorera no zona de vianants.\nPer quins carrers es podrà circular?\nEn el cas de Barcelona, la normativa sobre les plataformes úniques afecta, per exemple, la plaça Catalunya o el carrer Còrsega en el tram que va de la Rambla de Catalunya al passeig de Gràcia. Altres vies, com el Portal de l'Àngel estan pendents de la regulació que s'hi establirà, segons ha reconegut el tinent d'alcaldia de Prevenció i Seguretat, Albert Batlle. La pauta general, segons ha explicat Velázquez, és que els vehicles personals no puguin circular per allà on tampoc ho fan els cotxes.\nLes zones per on podran circular els patinets i altres vehicles personals, doncs, són les plataformes úniques on sí que hi poden passar cotxes, carrils bici en vorera a una velocitat màxima de 10 km/h, carrils bici en calçada a un màxim de 25 km/h i parcs a un màxim de 10 km/h.\nEl reforç de la vigilància per part de la Guàrdia Urbana arriba després que el 2020 s'acabés amb un increment de les multes als vehicles de mobilitat personal en comparació al 2019. Es va passar de 6.546 sancions a 8.492. La circulació de risc, la manca d'elements de seguretat i la circulació per llocs prohibits van ser les principals causes de l'increment.\nLa Guàrdia Urbana també manté activat un dispositiu específic per sancionar i retirar de la via pública els patinets elèctrics d’ús compartit que estan operant sense llicència a la via pública i estacionant en espais no autoritzats. Durant tot l’any passat es van posar 2.721 denúncies a empreses de lloguer. Aquesta és una quantitat molt inferior a la de l’any passat degut a la incidència de la Covid-19 en l’activitat.\nAlarcón ha assegurat que el concurs públic per determinar quins operadors poden treballar amb vehicles de mobilitat personal a la ciutat es farà abans de l'estiu.\nBarcelona, Societat, patinets elèctrics, vehicles de mobilitat personal, Ajuntament de Barcelona, 25 km/h, Barcelona, Rosa Alarcón, Albert Batlle, Guàrdia Urbana, multes, casc, assegurança


L'exconseller de Comerç de les Balears Josep Joan Cardona (PP), condemnat a 16 anys de presó pel "cas Scala"\nPer associació il·lícita, malversació de fons i suborn continuat en l'anomenat "cas Scala". L'Audiència Provincial de Palma considera provat que Cardona va dirigir durant la legislatura 2003-2007 un entramat de cobrament de comissions i contractació fraudulenta.\nRedacció 29/07/2013 - 12.04 Actualitzat 29/07/2013 - 15.38\nL'exconseller de Comerç, Indústria i Energia del govern balear de Jaume Matas Josep Joan Cardona ha estat condemnat a 16 anys de presó per associació il·lícita, malversació de fons i suborn continuat en l'anomenat "cas Scala". L'Audiència Provincial de Palma considera provat que Cardona va dirigir durant la legislatura 2003-2007 un entramat de cobrament de comissions i contractació fraudulenta en què també hi van estar implicats altres alts càrrecs del seu departament i que va suposar a les arques públiques un desfalc d'11,5 milions d'euros.\nLa Fiscalia Anticorrupció ja ha demanat l'ingrés a la presó de l'exconseller perquè compleixi condemna. A més, en els pròxims dies podrien entrar a la presó tres condemnats més per aquest mateix cas: l'exidrector general de Promoció Industrial Kurt Viaene, l'exgerent del Consorci per al Desenvolupament Econòmic de Balears Antonia Ordinas, i el contractista d'aquest organisme Felipe Ferré.\nLa sentencia del cas colacao. 16 anys de presó per Cardona


22 estudiants de l'Eliana han rebut el Premi extraordinari al rendiment acadèmic - Noticias CAMP DE TURIA\nLa Conselleria d’Educació, Cultura i Esport ha concedit els Premis extraordinaris al rendiment acadèmic, corresponents al curs 2020/2021, a un total de 22 estudiants d’Educació Primària i Educació Secundària Obligatòria de l’Eliana. La nota mitjana de tots ells ha sigut de 10.\nEn concret, l’alumnat de Primària correspon als set centres que imparteixen aquest nivell educatiu: Daniela Alonso del CEIP El Garbí, Rafael Carrión, Abel Gómez-Antequera i Eva Rubio de l’Olivera, Kyra Ibáñez del Monte Alegre, Mauro García i Carla López del Verge del Carmen, Olímpia Maiques, Claudia Moratalla i Hugo Parry del Helios, Claudia Marco, Iria Pan i Adriana Rua de l ‘ALE i Biel Gamero del Rivas Luna.\nPer part seua, els i les estudiants de l’ESO guardonats són Carlos Haba, Carla Sánchez del Helios, María dels Àngels Bartual i Lucía Calero de l’IALE, Marco Noguera i Daría Parras del Rivas Luna i Inés Jiamin Pérez i Lucía Sánchez de l’IES l’Eliana.\nL’obtenció d’aquest premi extraordinari es farà constar en l’historial i en l’expedient acadèmic de cadascun dels alumnes en finalitzar la seua etapa educativa. A més, tots ells rebran un diploma a l’excel·lència expedit per la Conselleria, que serà entregat pròximament en un acte acadèmic organitzat per a això.\nEl primer edil, Salva Torrent, ha volgut traslladar la seua felicitació a l’alumnat elianer i als seus familiars pel seu esforç i els resultats acadèmics obtinguts. “Aquests resultats confirmen que l’educació és un vector de transformació social i de millora de la vida de la ciutadania i l’Eliana, com a Ciutat Educadora vol posar-los en valor”, ha destacat.


Global icon-chevron-right Espanya icon-chevron-right Barcelona icon-chevron-right Barcelona Top 10: Indrets lletjos\nFoto: Scott Chasserot Zona Banys Fòrum\nEl Poble Espanyol, la plaça de Catalunya, l'estació de Sants... Seleccionem 10 indrets de la ciutat on no ens hi quedaríem a viure!\nPer Ada Castells Data de publicació: dilluns 7 juliol 2014\nNo ens podem queixar. En línies generals, Barcelona no és una ciutat horrible. El mar, el clima, l'orografia i la barreja entre tradició i modernitat de l'arquitectura l'han convertit en un reclam turístic de primer nivell. No obstant això, hi ha alguns indrets de la ciutat que són especialment antiestètics i lletjos. Hem seleccionat 10 d'aquests llocs, espais de la ciutat on no ens hi quedaríem a viure ni per tot l'or el món!\nÉs una pena, però no hi ha per on agafar-la. Ni tan sols quan està ocupada per tendes, millora. Entre l’edifici d’El Corte Inglés, el de l’FNAC, les parades dels busos turístics i l’escultura del Subirachs, que ja no va poder fer res per arreglar-ho, tenim un bon nyap en ple centre.\nCom a mínim, aquest llogarret de ficció queda amagat dins de la muntanya i s’ha convertit en un lloc d’oci que n’ha fet oblidar la voluntat pedagògica. Ara bé: només la idea de fer un parc temàtic de les regions d’Espanya fa agafar urticària. La realització, ni esmentar-la!\nTambé sembla un parc temàtic, però de malalties. Tot i la qualitat humana i professional dels qui hi treballen —fa poc ho he comprovat—, la bellesa arquitectònica hi brilla per la seva absència. Els edificis no estan conjuntats ni per casualitat i accedir-hi és tot un maldecap.\nMira que és lletja, i encara més si la comparem amb l’Estació de França, amb la seva volta forjada. La de Sants sembla un aeroport amb pretensions, però sense pistes d’enlairament ni botigues chic. Damunt, la plaça del davant no hi ha qui l’entengui, de desaprofitada com està.\nD’acord, la sorra molesta perquè es fica entre els dits, però, substituir-la per ciment? Horror! Això és el que passa en aquest racó de mar transformat en piscina, amb ni una miserable ombra: els arbres raquítics no han pogut créixer enmig d’unes graderies que ningú no fa servir.\nEntorn de la Sagrada Família\nS’ha intentat millorar-lo amb els parcs, el llac, l’espai de jocs per als nens, però la realitat és que el turisme massiu s’ha imposat i ara en lloc d’un barri sembla un mostrari de botigues de records. Si Gaudí alcés el cap, es tornaria a fer atropellar per un tramvia.\nEns encanta, però ens recorda que hi ha obres que necessiten el seu temps de maduració. Potser ara les veiem lletges i en el futur uns faran cua per visitar-les. Si la casa dels Milà la coneixem amb aquest nom és per la mofa que en van fer els barcelonins de l’època i, ara, mira-te-la.\nSobretot aquells que són enmig del carrer amb les motos, els senyals de trànsit, les parades d’autobús, els plàtans... vaja, que no hi ha per on passar. Quan els van plantar, van dir que una cara seria per a informacions per als ciutadans i l’altra, per als anunciants. Encara riem.\nÉs el més lleig de la ciutat: que hi hagi tanta casa abandonada o a mig fer, i tanta gent sense casa o a mig pagar-la. Mireu les carcasses dels edificis al Poblenou. Qui va dir allò que no hi ha estètica sense ètica? Doncs, això, apaga y vámonos. Ah, ho va dir el Valverde.\nLa idea d’allargar la Rambla per sobre del mar era bona i sorprenent, però, per anar on? Que no resultava que els barcelonins havíem donat l’esquena al mar i el volíem recuperar? Doncs el que hem recuperat són superfícies comercials, cinemes comercials, oci comercial... i el mar? El què?


Estadella: “La millor improvisació és la que està guionitzada” Estadella: “La millor improvisació és la que està guionitzada”\nGuillem Estadella arriba a la ràdio de Sants com si no n’hagués marxat mai. Amb divuit anys a la motxilla l’humorista cunitenc s’obre pas en el món de l’humor i l’espectacle català. Rialler, conscient del seu atractiu i proper encapçala, ara, una campanya per a convertir-se en el proper representant d’Espanya a Eurovisión.\nUn humorista neix o creix?\nNo ho sé, és una pregunta complicada i molt típica. Jo em vaig adonar que feia riure a la gent de ben petit. La primera vegada que vaig simular el meu primer monòleg va ser quan va haver-hi el desastre de New Orleans. Va ser aleshores quan vaig pujar sobre la taula amb set anys, i amb tota la meva família al voltant vaig dir: “Òstia no entiendo porque se llama New Orleans si está hecho una mierda ahora”. Evidentment no és un bon inici, però la sensació d’haver fet riure em va agradar, i entenc que d’aquí va néixer la meva passió per fer riure.\nDit d’una altre manera, on es forma un còmic o humorista?\nDes del meu punt de vista el còmic/humorista es forma sobre l’escenari, treballant i passant-ho malament. Crec que s’ha de ser constant i no decaure mai, fa més qui vol que qui pot!\nGuillem, quin creus que és el secret per arribar a ser un bon humorista?\nImprovisar constantment, ser un gran observador de la realitat i escriure molt. La base d’aquesta professió es crea sobre l’escenari, i per tant ella n’és la clau.\nSegurament el teu primer acudit va ser negre. Creus que l’humor no té barreres? Pot parlar-se de qualsevol tema?\nL’humor és una eina que et permet poder dir veritats sense que arribin a ofendre. L’humor és l’eina que ens permet criticar i opinar sobre tot el que passa i ens envolta. Encara que hi hagi gent que fa mal en nom de l’humor, l’humor no hauria de ser mai així. En definitiva, no n’hi hauria d’haver de tabús. Tot i això, la societat actual encara no està preparada per abordar-ne tots els temes.\nCreus que als polítics els hi falta més sentit de l’humor?\nI tant! Si es riguessin de si mateixos, mostrarien una cara molt més humana i propera i aconseguirien arribar més al seu electorat. Jo crec que Pepe Rubianes hagués esta un excel·lent president!\nParlant d’un gran de l’humor, Quin és el teu referent?\nEl meu referent és el Terrat. Berto Romero o Andreu Buenafente. Tot i que també m’agrada molt Xavi Franquesa.\nI amb quins còmics t’agradaria compartir escenari?\nPer mi seria un somni compartir espectacle amb el Berto Romero. Però també amb el Raul Alcaraz, un monologuista de l’Hospitalet de Llobregat amb el qual penso que faríem una bona parella artística.\nT’imagines traspassant la línia de l’humor a la serietat, com ha fet Jordi Évole?\nHo veig molt complicat. A mi em costa molt posar-me seriós. En algun moment trauria la meva vis còmica. És inevitable. Per exemple, vaig entrevistar a Oriol Junqueres i la primera pregunta que li vaig fer va ser per quin nivell del Candy Crush anava. Jo sé el que sé fer, i no voldria entrar en un terreny com el periodístic que no domino.\nAquest passat mes de juny vas participar i organitzar el primer festival d’humor de Cunit. Explique’ns com va ser l’experiència? Esteu pensant en una segona edició?\nLa veritat és que va anar genial; la intenció del festival era crear una cultura de l’humor al municipi i crec que ho hem aconseguit. Ara la gent espera més monòlegs i més humor. L’any que ve hi haurà festival de l’humor, segur!!\nTambé formes part del grup Fórmula Còmica, fes-nos-en cinc cèntims?\nFórmula Còmica és un grup d’humoristes amb moltes ganes de fer riure a la gent. Format per joves de Cunit, Calafell, Barcelona i Badia del Vallés ens dediquem a fer espectacles d’humor on s’hi pot veure des de monòlegs, fins a trucs de màgia, sketchs, paròdies, etc.\nAquest estiu et quedaràs sense vacances?\nDoncs sí. Tindrem molta feina, espectacles a “xiringuitos”, pubs i locals d’humor! Però, ja va be tenir un estiu mogut i ple d’humor.\nEts més d’improvisació o de guió ben estructurat?\nLa millor improvisació és la que està guionitzada. Tot i això, la meva manera particular de treballar consisteix en elaborar un guió sòlid i després sobre l’escenari anar improvisant sobre aquest guió.\nT’hem pogut veure en alguns programes de televisió, com l’APM o l’”Ahora Caigo”. Tens més amics d’ençà que surts per la TV?\nTinc els mateixos amics de sempre, els que mai fallen. Això sí, ara tinc més coneguts, que perquè no, també son bona gent!\nMolts artistes tenen rituals que realitzen abans de sortir a l’escenari, tu en tens algun?\nParlo amb mi mateix. Això m’ajuda i em tranquil·litza. Fa que els nervis s’esvaeixin.\nPer altre banda, quin és teu pitjor temor quan puges a un escenari?\nQue la gent no marxi contenta o no marxi amb la sensació d’haver desconnectat, encara que només hagi estat per un instant.\nPer a tu, el públic difícil, aquell que li costa riure, és un repte o un inconvenient?\nUn repte. Quan fas riure algú que saps que no ho fa amb facilitat, o sovint, et dona més motivació, és més gratificant. Fer riure al ministre “Wert” ha de ser la canya!\nGuillem Estadella sempre porta Cunit amb ell. T’agradaria ser ambaixador de la localitat a Catalunya i al món?\nSeria tot un honor! Cunit m’ho ha donat tot, em va donar la possibilitat de pujar per primera vegada a un escenari, de parlar per les ones radiofòniques i de saber qui sóc i que vull ser.\nTambé ets aficionat a versionar amb un to humorístic cançons del moment. De fet, tens el teu propi canal de Youtube (GestadellaTV). Em crida l’atenció que sempre utilitzis una perruca rosa. Perquè?\nDoncs, perquè em va costar molts diners i s’ha d’amortitzar. 3.5€ són molts diners! De totes maneres, ja li he agafat afecte. Una parodia sense aquesta perruca ja no és parodia. I l’he d’introduir sempre sigui com sigui.\nQuina és la pròxima cançó que parodiaràs?\nDoncs, una que ara està molt de moda. La de Chandelier. Em posaré en un “body”, perruca rossa i seré chandelier.\nÉs cert que et presentes a Eurovisió?\nSí, em vull presentar a Eurovisió. Si chikili4 ha arribat lluny, jo tinc esperances. De fet ja he creat un coixinet per a que els internautes em recolzin. ·#Gestadellaeurivision. Vull crear una cançó amb Rafael Felino i presentar-la.\nEls humoristes tenen vergonya?\nSi i tant, jo tinc vergonya quan m’he d’enfrontar en situacions femenines. És a dir, el tema de lligar el porto molt malament. Per exemple, jo tinc menys moviment a la pelvis que Falete, així que quan en un Pub posen cançons llatines jo més que ballar faig el cranc. Després d’aquestes situacions quasi humiliants en fem monòlegs.\nPer acabar, un somni professional?\nTenir un “Late-night” diari propi. Tot i que fer actuacions i monòlegs arreu del territori també em realitza. Perquè coneixes llocs nous, gent nova, i sobretot comparteixes escenari amb altres monologuistes amb els que aprens molts. En definitiva, viure d’allò que t’agrada.


Convergència fixa el 6 de febrer com a data per iniciar la refundació - Regió7 :: El Diari de la Catalunya Central\nConvergència fixa el 6 de febrer com a data per iniciar la refundació\nCDC celebrarà el 6 de febrer un consell nacional per fer "un nou plantejament obert" que ha de conduir al congrés de refundació del juny. El partit ja treballa "de forma clara i rotunda" per encarar el procés i va iniciar el "debat profund" al territori, a través de les federacions, i és que "la darrera paraula" sobre el model de la nova CDC "l'ha de tenir la militància", va expressar la portaveu Marta Pascal. La refundació s'entoma amb dues bases: l'ampliació de la base social i la construcció d'un instrument "potent i absolutament renovat" i sota les regnes de Mas, que ja està mans a l'obra.\nA preguntes dels periodistes, Pascal va aclarir que ningú s'ha postulat formalment per la coordinació general, tot i que no hi ha procés obert. Pascal va explicar que el comitè de direcció, un òrgan que havia encapçalat Rull, queda "subsumit" al secretariat permanent. El secretariat és l'òrgan directiu més restringit del partit. "Des de la setmana passada, Mas ja es va posar a pilotar aquest procés de refundació que ens ha de portar cap al juny. Em consta que ho està portant a terme. Veuran en els propers dies i setmanes com això va agafant intensitat. Creiem que és un valor afegit", va afegir.


INTRODUCCIÓ A LA MODELITZACIÓ EN LA PRESA DE DECISIONS\nLa modelització en el procés de presa de decisions. Característiques i beneficis de la modelització. Models matemàtics. Classificació dels models matemàtics. El cicle metodològic de la investigació operativa. El currículum d'Investigació Operativa en els estudis d'estadística de la FME.\nINTRODUCCIÓ A L'OPTIMITZACIÓ I A LA PROGRAMACIÓ LINEAL\nIntroducció. Característiques dels problemes d'optimització. Formulació de problemes d'optimització. Tècniques de programació matemàtica. Formulació de problemes de PL. Resolució de problemes de PL de dues variables. Casos especials de problemes de PL. La geometria de la PL: políedres i conjunts convexos; punts extrems i vèrtexs; punts extrems i solucions òptimes.\nMODELITZACIÓ I RESOLUCIÓ DE PROBLEMES DE PL\nIntroducció. Optimitzadors i fulls de càlcul: exemple d'ús. Exemples de problemes de PL: planificació de la producció; problema d'inversió; problemes de transport; problemes de mescla; problemes d'inventari; problema de flux de fons multietapa; Data Envelopment Analysis (DEA). Problemes de fluxos en xarxes: cost mínim, flux màxim, camí mínim.\nMÈTODE DEL SIMPLEX I ANÀLISI DE SENSIBILITAT\nEl mètode del símplex: forma estàndard d'un problema de PL; solucions bàsiques factibles i punts extrems; desenvolupament del mètode del símplex. Anàlisi de sensibilitat: variació del terme independent i preus ombra; variació del vector de costos; addició de variables. L'informe de sensibilitat de Solver.\nIntroducció: propietats dels problemes de PLE. Resolució de problemes de PLE amb Solver. Formulació de problemes de PLE: problema de la planificació de treballadors; problema de la programació de la inversió de capitals; problemes de cost fix; quantitat mínima de comanda/compra; descomptes per compres a escala; problema d'adjudicació de contractes. Algorismes de PLE: plans secants; algorisme del Branch&Bound.\nIntroducció. Propietats dels problemes de PNL: condicions d'optimalitat i convexitat. Formulació de problemes de PNL: models EOQ (economic order quantity); problemes de localització; problemes d'FX no lineals; problemes de selecció de projectes problema de gestió d'una cartera de valors; mètodes de sèries temporals per mitjanes mòbils. Anàlisi de sensibilitat. Algorismes de PNL: l'algorisme del gradient reduït.\nIntroducció. Creació de la xarxa del projecte. Introducció al CPM. La passa d'avançada. La passa de retrocés. Determinació del camí crític. Gestió de projectes amb fulls de càlcul. Determinació del primer i últim temps de començament usant PL. Ruptura del projecte. Certesa vs. incertesa. Una introducció a PERT. Simulació de xarxes de projectes.


Taller de retallables PAPETI dissabte al museu - nord.cab\nCom a celebració avançada del Dia Internacional dels Museu (18 de maig) aquest dissabte hi haurà un taller de retallables PAPETI al museu de Cabassers. Es construirà una maqueta de l’ermita de la Foia o de la de Sant Joan.\nEl taller començarà a les 12 del migdia, i és apte per a tots els públics. La inscripció té un cost de 3€ i inclou el retallable escollit. Caldrà inscriure’s prèviament, enviant un missatge al Whatsapp dels pregons de l’ajuntament. La inscripció també es podrà fer al museu. Caldrà portar tisores.\nHi haurà, a més, retallables a la venda al museu, al preu de 3€.\nPrevious Es torna a celebrar la festivitat de Sant Isidre sense restriccions\nNext Convoquen per tercera vegada la plaça de secretaria intervenció de Cabassers, la Vilella Alta i la Vilella Baixa


Què és una newsletter?\nLa newsletter o el butlletí de notícies és una publicació digital periòdica (pot ser diària, setmanal, mensual, bimensual o trimestral) que es distribueix mitjançant correu electrònic i conté informació i novetats rellevants i d'interès sobre un negoci o el sector al qual pertany, poden ser ofertes, promocions, novetats o contingut de valor, entre altres.\nEls usuaris que reben la newsletter solen ser subscriptors del negoci, el que significa que han mostrat anteriorment un interès per aquest i han acceptat el consentiment per rebre aquest tipus de comunicacions. Cal remarcar que només s’hauria d’enviar la newsletter a aquells usuaris que hagin acceptat rebre-la.\nBeneficis de la newsletter pel teu negoci:\nL’usuari que rep la newsletter ja té un interès previ pel teu negoci, sector, servei o producte. Ha donat consentiment per rebre-la i sap que es pot donar de baixa en qualsevol moment, convertint-la d’aquesta manera en una comunicació permissiva, que no el molesta.\nÉs una eina de màrqueting molt econòmica i senzilla d’utilitzar. Té un baix cost en relació amb altres eines.\nCrea i reforça la relació amb el client, t’ajuda a crear relacions de confiança, ja que la comunicació via correu electrònic és directa i personal, si proporciones al client contingut de valor, acabaràs fidelitzant-lo.\nAtreu tràfic de qualitat a la pàgina web o botiga online, ja que conté enllaços i CTA (cries a l’acció), així doncs, el tràfic que atreus respon positivament al producte.\nAugmenta la probabilitat de venda del producte o servei, ja que està informant sobre promocions i informacions a usuaris que desitgen rebre-les.\nSi aportes contingut de valor i d’interès, t’ajuda a crear autoritat i et converteix en un referent en el sector.\nEt permet mesurar els resultats, ja que t’aporta informació sobre l’abast, el nombre de clics, les obertures, etc.\nUna newsletter ben feta, amb informació d’interès per l’usuari, aporta als clients un valor afegit.\nLa newsletter és personalitzable amb el nom de cada client, convertint-la així amb una comunicació més estreta entre el negoci i el client.\nMillora el reconeixement i la imatge de marca, ja que el que comuniques i com ho comuniques forma part de la personalitat d’aquesta.\nTips per crear una newsletter efectiva:\nHas de tenir una bona base de dades actualitzada, com més gran i més activa sigui aquesta, més probabilitat tindràs d’aconseguir els objectius.\nAbans de redactar-la, és important que tinguis clar l’objectiu, saber què vols comunicar, a qui li vols comunicar i per què aquesta informació serà del seu interès.\nLa newsletter ha de mantenir una periodicitat, per tant, sigues constant. Crea un hàbit en els teus clients fixant un dia concret per enviar-la sempre (per exemple, si és mensual podria ser el primer dimarts de cada mes).\nCrea un disseny atractiu, corporatiu, responsive (que s’adapti a tot tipus de dispositius) i amb una lectura senzilla.\nPersonalitza la newsletter. Com més s’ajusti el contingut d’aquesta al client, major efectivitat tindrà.\nFes una bona segmentació dels teus clients, perquè cada segment rebi la informació adaptada al tipus de públic.\nUtilitza assumptes breus i atractius, ja que és el que portarà a l’usuari a obrir-lo o a eliminar-lo.\nAfegeix CTA (crides a l’acció) per aconseguir els objectius, ja siguin vendes, tràfic a la web, seguidors o reconeixement de marca, entre altres.\nEvita utilitzar paraules associades a spam en l’assumpte per tal d’evitar que es filtri i no arribi al seu destinatari.\nEnvia una prova abans d’enviar la definitiva. Comprova que tot està correcte (informació, enllaços, ortografia, etc.)\nMesura els resultats de cada newsletter, t’ajudarà a extreure conclusions sobre si el contingut és d’interès, has de seguir la línia o bé has de canviar-la.\nSi encara no t’hem convençut, aquí et donem algunes dades que t'ajudaran a fer-ho:\nEl correu electrònic té un cicle de vida molt superior al de les xarxes socials.\nEl correu electrònic és el primer canal en generació de leads pel 89% dels professionals.\nEl 80% dels consumidors prefereix el correu electrònic com a canal de comunicacions relacionades amb el màrqueting.\nFer màrqueting via el correu electrònic té un ROI (retorn d’inversió) del 4300%, molt superior al dels altres mitjans digitals.\nCom pots observar, la newsletter creada adequadament és una excel·lent eina per aconseguir els teus objectius i aportar valor als teus clients, i que no requereix una elevada inversió. Si t’has decidit i necessites ajuda, no dubtis en posar-te en contacte amb nosaltres. Des de Nubulus, t'acompanyem i assessorem en tot el procés de transformació digital del teu negoci per assegurar-ne l'èxit. T’oferim un assessorament personalitzat per crear newsletter adequades per donar valor a la teva marca.


1926: la junta del Col·legi d'Advocats, desterrada\nRecordar exilis i desterraments no deixa de ser, per desgràcia, una pràctica força estesa en la història d'aquest país\nRecordar exilis i desterraments no deixa de ser, per desgràcia, una pràctica força estesa en la història d'aquest país, i que caldrà anar recordant com a exemple de les repressions que periòdicament es van succeint en els segles passats i en l'actualitat. Voldríem, però, recordar en aquests moments un desterrament poc conegut però que va afectar a tota una Junta del Col·legi Oficial d'Advocats de Barcelona, el març de 1926.\nFa 95 anys que els membres de la Junta de Govern del Col·legi d'Advocats de Barcelona foren destituïts i desterrats a pobles d'Aragó i el País Valencià distants d'entre 180 a 220 km de Barcelona; en aquella època, 200 kilòmetres era prou una llarga distància, tenint en compte que molt pocs tenien un cotxe i fer-ho en tren i tartana significava un dia sencer de viatge.\nEl perquè de la mesura autoritària, és a dir el desterrament, venia de lluny i tenia com a finalitat el càstig per no acceptar publicar la Guia Judicial en castellà, tal com ho ordenava el Govern Civil, fruit de la Dictadura militar implantada per Primo de Rivera el setembre de 1923. El Col·legi d'Advocats de Barcelona, que tenia una llarga història democràtica i que havia defensat que la llengua vehicular era el català, es va negar en rodó a acceptar l'ordre i a donar un canvi radical al seu tarannà democràtic.\nAquella Junta de Govern estava decidida a no deixar-se imposar per les ordres de la dictadura i els seus membres van oposar-hi aferrissadament a obeir una ordre d’índole política imposada. Quedava clar que el problema de la llengua era un plet polític dins del Col·legi d'Advocats, que s'arrossegava des de 1923 i la Dictadura va voler resoldre el cas per la força, quan ja dotzenes de periodistes havien marxat a l'exili o estaven a la presó, mentre que s'havien tancat moltes revistes i diaris perquè eren en català. Cal seguir la tesi del JM Roig Rosich sobre la dictadura de Primo de Rivera, un assaig de repressió cultural a Catalunya o, si voleu, el que jo mateix he publicat sobre la repressió contra el Col·legi d'Advocats que va desterrar la seva Junta.\nEl govern militar preveient que seria pitjor deixar-los empresonats a Barcelona que en llibertat, va decidir un desterrament per separat. I encara dos dies abans foren detinguts i portats a dormir a la presó model. Després deportats. Els seus membres van ser Ramon d'Abadal i Calderó enviat a Alcalà de Xivert, Francesc Ripoll Fortuño, a Montsó, Albert Bastardas i Sampere, a Sarinyena, Manuel Carrasco i Formiguera, a Tamarit de Llitera, Josep Barbey i Prats, a Barbastro, Isidre Durand i Balada, a Benabarre, Casimir Casagran i Duran, a Alcanyís, Víctor Blajot i Romero, a Vinarós, Ferran Valls i Taberner, a Morella, i Josep M. Ribalta i Âlvares, a Casp.\nLa commoció en els mitjans intel·lectuals i jurídics fou immensa. La repressió no parava i aquesta deportació en massa era un atemptat contra totes les llibertats fonamentals. Anteriorment alguns d'ells (Albert Bastardas i Carrasco i Formiguera) ja havien estat arrestats durant pocs dies per xiular la bandera o editar revistes en català; per altra part el govern va imposar una nova junta del Col·legi i el col·legiat Albert Bernis va dimitir-ne per no voler seguir les instruccions governamentals. La situació de repressió provocava adhesions múltiples vers els membres desterrats (cartes, telegrames, visites, manifestos, etc.).\nEl 13 de maig de 1926 els advocats desterrats es reuneixen clandestinament al monestir de Sixena, prop de Sarinyena per celebrar una entrevista i un dinar. D'aquest acte hi han fotografies on es veuen els reunits sota les voltes de la gran portalada del monestir. S'especulava que com estava previst una visita reial a Barcelona hi havia la possibilitat que s'alliberés els advocats exiliats. Sembla que alguna autoritat eclesiàstica va interposar clemència davant el Directori militar, i creiem que va ser el cardenal Vidal i Barraquer qui va demanar-ho. Cinc dies més tard, i a punt que la visita reial arribés a Barcelona, es cursaren les ordres d'alliberament i els advocats arribaren tots a Barcelona, envoltats amb una aurèola d'honors. L'exili havia durat tan sols dos mesos, ja que el prestigi dels advocats era un signe de la desfeta del règim. Però caldrà esperar encara tres anys perquè aquells advocats fossin aclamats com a nova Junta després d'unes eleccions democràtiques del Col·legi.\nLa Dictadura ja quedava tocada i els republicans i catalanistes s'anaven imposant per derrocar la monarquia i proclamar la II República, que es va produir el 14 d'abril de 1931, ara fa noranta anys, mentre quedava instituïda la Generalitat de Catalunya presidida per Francesc Macià, un altre exiliat polític.


Kipling Maric Negre comprar i ofertes a Dressinn\nTornar a la pàgina anterior | Inici Bolsos i maletes Maletins i fundes ordinador\nBlack Indigo W\nKipling - Bolsos i maletes - Maletins i fundes ordinador\nDescripció Kipling Maric\nAfegeix un toc d’estil utilitari al teu aspecte d’oficina amb la bossa de treball Maric completa amb un subministrament infinit d’emmagatzematge. El Maric serà l'únic complement que necessiteu per al vostre equip de treball i el prou espai per a tots els vostres documents i portàtils. Navegueu per multituds ocupades que porten la bandolera o simplement utilitzeu les nanses de transport per a un aspecte professional.\n3 butxaques frontals\nS'adapta a un ordinador portàtil de 17 polzades\nForma part de la col·lecció Basic Plus\nMida: 11 Amplada x 39,5 D x 30 H cm\nPes: 0,73 kg\nKipling Maric té la total garantia oficial de Kipling. Com a distribuïdors oficials de Kipling, tots els productes de moda que trobaràs al catàleg online tenen 2 anys de garantia. A dressinn seleccionem els productes de Bolsos i maletes de la millor qualitat perquè puguis practicar esport amb el material idoni. Tenim una extensa varietat de productes de Maletins i fundes ordinador entre la qual trobaràs el material que estàs buscant, i que t’ajudarà a practicar més esport amb total seguretat i confort.\nCaracterístiques Kipling Maric\nTecnologias Kipling Maric\nSostenibilitat Kipling Maric\n$ 71.32 $52.99\n$ 134.36 $69.49\n$ 114.39 $84.99


La Gran Encesa de Llums de Nadal de la Bisbal en imatges, Notícies, Ajuntament de la Bisbal d'Empordà\n10/12/2019 a les 14:00\nLa Gran Encesa de Llums de Nadal de la Bisbal en imatges\nEl passat dissabte 7 de desembre la plaça Major de la Bisbal d'Empordà va acollir la Gran Encesa de Llums de Nadal. L’Ajuntament de la Bisbal d’Empordà i grup bisbalenc Yes! The Music, van organitzar l’acte que va donar el tret de sortida a la campanya comercial de Nadal i que va comptar amb l’actuació dels mateixos Yes! The Music. A través d'aquesta publicació es poden visualitzar les fotografies cedides per en Pere Mercader i el vídeo cedit per en Xevi Codolà.\nDurant l’actuació musical, es va fer el compte enrere per a l’encesa dels llums nadalencs de la il·luminació que l’Ajuntament de la Bisbal ha instal·lat com a elements decoratius a diversos punts de les zones comercials del municipi. Enguany també cal fer esment destacat de l’arbre nadalenc col·locat a la plaça Major, creat per l’artista floral, Jordi Vilà, del Taller Montana.\nDurant l’encesa, l’Associació el Trampolí va presentar la campanya ‘Avets solidaris’: avets d’Espinelves que han estat decorats amb elements creats per membres del Trampolí. Aquests avets s’oferien als establiments comercials de la Bisbal com a decoració nadalenca: a dia d’avui, ja hi han participat més de 60 establiments. Els avets es podran veure en els corresponents establiments comercials participants. També es va repartir brou calent a totes les persones assistents a l’acte de per tal de poder fer més suportable la fred de la vesprada.


FECOTUR aposta per una plataforma catalana de comerç de proximitat online\n11/05/2020 Serveis - Jordi Rodríguez\nToni Bachiller, president de l'associació de comerciants FECOTUR.\nEl Foment Empresarial del Comerç i el Turisme de Palamós, FECOTUR, entén que la crisi econòmica que s'ha desfermat amb el coronavirus ha de ser una oportunitat pel comerç de proximitat. El president de l'entitat, Toni Bachiller, ha explicat avui que aposten pel comerç electrònic local, però que consideren que la fórmula més efectiva és una plataforma que arribi a tot el país.\nToni Bachiller ha parlat aquest matí al programa de Ràdio Palamós 'Tal com som'. El president de Fecotur explica que, en aquestes vuit primeres setmanes d'estat d'alarma i de confinament, el comerç de Palamós ha donat passes correctes per reinventar-se, a través del servei a domicili i de les comandes online. Per a Bachiller, el coronavirus brinda l'oportunitat de canvis estructurals en la mentalitat dels comerciants i dels clients, que s'han de concretar en prioritzar el comerç de proximitat davant l'oferta de plataformes globals com Amazon. L'aposta de Fecotur és potenciar el comerç electrònic local, però amb un projecte d'abast català. Escoltem Toni Bachiller.\nFECOTUR entén que s'hagi prioritzat el criteri de la salut pública, i que la Regió Sanitària de Girona hagi posposat el passi a la fase 1 del desconfinament. Ja fa una setmana que el petit comerç pot funcionar amb cita prèvia. De moment calculen que un 20 per cent d'establiments ha reprès l'activitat amb aquestes limitacions, i creuen que cada pas es farà amb molta prudència. El president de FECOTUR diu que l'opció que hi hagi comerços que no tornin a obrir és real. Toni Bachiller, però, aposta per llegir la crisi com una oportunitat que, entre altre paràmetres, passarà per posar en valor el territori i redefinir el model turístic.\nEl president de Fecotur diu que la campanya d'estiu d'aquest any no es pot donar per perduda, i que cal que l'Ajuntament ajudi amb determinades mesures.\nL'Ajuntament de Palamós, que fa uns dies va anunciar un primer paquet de 700.000 euros per fer front a les conseqüències socials i econòmiques del coronavirus, ja ha dit que analitzarà cas per cas l'ocupació de la via pública per si és possible ampliar-la, i també bonificar-ne la taxa.\n11/11/2019 - Serveis Fecotur encoratja als comerciants a ser trencadors i transformar el model de negoci per ser competitius\n29/04/2020 - Serveis Neix Fiddeal, una plataforma per potenciar el comerç local digital\n21/04/2020 - Serveis 'Dit i Fet Solidari', servei a domicili per al comerç de proximitat\n23/04/2020 - Serveis Junts per Catalunya proposa una plataforma de comerç electrònic local, d'impuls públic i privat